Slovenská záručná a rozvojová banka, š.p.ú					       

Obchodné podmienky Slovenskej záručnej a rozvojovej banky, štátny peňažný ústav pre úverový program „Financovanie environmentálnych projektov zo zdrojov EIB (priame úverovanie)

 (ďalej len „Obchodné podmienky“)

A.  Predmet a účel úveru

Predmetom úveru je využitie zdrojov z prostriedkov úverovej linky z Európskej investičnej banky na spolufinancovanie environmentálnych projektov za účelom zlepšenie  kvality životného prostredia s využitím predvstupového nástroja ISPA v súlade s nariadením Rady (EC) č. 1267/1999.

B.    Príjemca úveru (klient)

Príjemcami úveru sú obce v zmysle zákona SNR č. 369/1990 Zb. o obecnom zriadení, právnické osoby podnikajúce podľa § 2 ods. 2 Obchodného zákonníka, s majetkovou účasťou obce a  právnické osoby (vodárenské podniky) registrované na území SR. 

C.	Forma a výška úveru

1.	SZRB poskytuje klientom dlhodobý investičný úver maximálne do výšky 30 mil. EUR s cieľom dosiahnuť environmentálny benefit. 

2.	Maximálny rozsah spolufinancovania z úverovej linky je 25 % z rozpočtových nákladov projektu. 

3.	Minimálny objem rozpočtových nákladov v súlade s nariadením Rady (EC) č. 1267/1999 je ekvivalent 5 mil. EUR.

D.	Kritériá poskytnutia úveru 

1.	Financovanie projektov bude zabezpečené z nasledovných zdrojov:
•	ISPA vo výške 50% - 75% z rozpočtových nákladov projektu
•	Štátny rozpočet  vo výške 25% z rozpočtových nákladov projektu
•	Zdroje z linky EIB/SZRB vo výške 25% z rozpočtových nákladov projektu, (resp. vlastné zdroje).
 
2.	Predložené projekty musia byť založené na reálnych predpokladoch tvorby zdrojov, zabezpečujúcich, návratnosť úveru v súlade s požiadavkami európskeho práva na životné prostredie a ktoré:
•	budú rešpektovať princíp „znečisťovateľ platí“
•	budovanú infraštruktúru budú spoplatnňovať užívateľskými poplatkami 
•	budú financované v rozsahu 50 % – 75 % (výnimočne vyššie) zo zdrojov ISPA /kohézneho fondu pri participácii prijímateľa úveru a verejného rozpočtu

3.	Projekt musí byť spracovaný príjemcom a každý projekt musí byť odporučený sektorovým koordinátorom ISPA (ďalej len SAO) a schválený národným koordinátorom (ďalej len NIC).

4.	Čerpanie prostriedkov z úverovej linky je možné až po schválení Finančného memoranda EK v Bruseli a následnom prerokovaní vo Vláde SR. 

E.    Podmienky poskytovania úveru

1.	Úver SZRB poskytuje najmä na:

a)	výstavbu nových ČOV 
b)	 rekonštrukciu a obnovu starších ČOV
c)	zvyšovanie kapacity a budovanie nových kanalizácií   
d)	investície do zásobovania vodou

2.	SZRB pri posudzovaní projektov zohľadňuje podnikateľské zámery orientované najmä na: 

-	projekty v oblasti zásobovania vodou, odkanalizovania a čistenia vody na území SR s cieľom naplnenia požiadaviek smerníc EU a spolufinancovanie z predvstupového zdroja ISPA.

3.	Doba splatnosti úveru je max. 25 rokov. Odklad splátok istiny môže byť max. 7 rokov odo dňa prvého čerpania úveru.

4.	Úroková sadzba je fixná pre korunové úvery 7,00%, stanovená na základe nákladového úroku EIB ( s rizikom zmeny úrokovej sadzby), ostatných nákladov, rizika nesplácania úverov a kurzovým rizikom, pričom je v právomoci SZRB rozhodnúť o zmene úrokovej sadzby. 

5.	Istina úveru sa môže splácať mesačne, resp. štvrťročne. Úroky sa vypočítavajú k ultimu mesiaca a splácajú mesačne.  Splácanie istiny a úrokov sa bude realizovať formou inkasa z bežného účtu klienta.

6.	Zabezpečením úveru budú obvyklé zabezpečovacie prostriedky platné v SZRB, napr. záložné právo na nehnuteľný majetok (aj rozostavaná stavba) záložné právo na hnuteľný majetok spravidla bez obmedzení a ťarchy, vinkulácia termínovaného vkladu, zmluva o uzatvorení budúcej zmluvy, ručiteľská listina a ďalšie. Celková hodnota zabezpečenia úveru je min. na 130 % v nadväznosti na postupné čerpanie úveru.
 
F.	Kontrola 

1.	SZRB je oprávnená v čase posudzovania žiadosti o úver a spracovania úverovej zmluvy požadovať od klienta všetky informácie súvisiace s podnikateľským zámerom.   

2.	Klient umožní povereným zamestnancom SZRB verifikáciu skutočností v ÚZ a zmluvných dokumentoch, umožní  kontrolu realizácie podnikateľského zámeru a fyzicky sprístupní zamestnancom SZRB za účelom kontroly všetky nehnuteľnosti súvisiace s jeho realizáciou, vrátane všetkých zabezpečovacích prostriedkov, počas doby trvania úverového vzťahu. 

G.	Obstarávanie

Uzatvorenie kontraktov bude realizované obstarávaním v súlade so smernicou EU o obstarávaní.

H.	Doba trvania programu 

Program sa vyhlasuje na dobu neurčitú

CH.    Záverečné ustanovenia

1.    Na poskytnutie úveru nie je právny nárok. 

2.   Obsah ÚZ sa môže meniť dohodou zmluvných strán len v písomnej forme - dodatkom k ÚZ.

3.     ÚZ je uzatvorená na dobu do splnenia záväzkov vzniknutých z ÚZ.

4.   Obchodné podmienky SZRB pre financovanie environmentálnych projektov zo zdrojov EIB nadobúdajú účinnosť od   ..........

         Ing. Ľudovít Vitárius, CSc.                                    Ing. Ladislav Setnický
   generálny riaditeľ                                    námestník generálneho riaditeľa                                                                                       		v.r. 						   pre úsek obchodný 
									     v.r.